**1.4.2019.- 5. Slučaj**

Darko je trebao 10.000 kuna kako bi kupio automobil te je tražio pozajmicu od Janka. Janko mu je 1. veljače 2013. dao pozajmicu te se dogovorio s Darkom da će mu ih za 3 mjeseca vratiti. Međutim, Darko je lagao da će vratiti novac te se nakon toga mjesecima nije javljao Janku. Janko ga je konačno u lipnju 2013. uspio kontaktirati, međutim, Darko mu je rekao da nema novaca i da ga pusti na miru. Janko je saznao Darkovu adresu te je 4. srpnja 2013. došao u Darkovu kuću s uperenim pištoljem tražeći od Darka i njegovih roditelja da vrate dugovani novac jer će ih u protivnom sve ubiti. Pri naguravanju je drškom pištolja udario u glavu Darkovog oca, a potom i Darka i njegovu majku te im nanio modrice. U tom trenutku mu je iz pištolja ispao spremnik sa streljivom, kojeg je podigao s poda, te je uporno pokušavajući vratiti spremnik streljiva natrag u pištolj, izašao iz kuće i udaljio se prema cesti. Pritom se za njim kretao Darko koji ga je u tome ometao. U trenutku kada su se obojica našli na kolniku ispred Darkove kuće u položaju sučelice, dok je Janko i dalje pokušavao vratiti spremnik u pištolj, Darko ga je ubo nožem zadavši mu relativno plitku ozljedu gornjeg dijela desnog prsišta, nakon čega je Janko konačno uspio staviti streljivo u pištolj i ispalio je jedan hitac u pravcu Darka, ali je ga je promašio.

1. Obilježja kojih kaznenih djela su ostvarena? Objasnite svoj odgovor!

2. Objasnite tko je sve počinitelj tih kaznenih djela!

3. Postoje li razlozi koji bi mogli isključiti koji element kaznenog djela, kod nekih počinitelja? Objasnite!

4. Koju biste vrstu i mjeru kazne odmjerili pojedinim počiniteljima kaznenih djela? Biste li izrekli i neke druge kaznenopravne sankcije počiniteljima? Objasnite svoj odgovor!

(**NULLUM CRIMEN...SCRIPTA)**

*Debatna pitanja*

**DOLUS PRAEMEDITATUS v. ITER CRIMINIS**

A1. Darko je počinio kazneno djelo prijevare.

N1. Darko nije počinio kazneno djelo prijevare, već kazneno djelo utaje.

A2. Janko je počinio tri kaznena djela tjelesne ozljede i kazneno djelo protupravne naplate.

N2. Janko je počinio tri kaznena djela tjelesne ozljede, a kazneno djelo protupravne naplate je samo prolazni delikt.

A3. Janko je postupao u nužnoj obrani kada je ispalio hitac u pravcu Darka.

N3. Janko nije postupao u nužnoj obrani, već treba odgovarati za pokušaj ubojstva.